Nasionale betoging ‘onwaarskynlik’Argieffoto bloot ter illustrasie. Gerugte van ŉ nasionale betoging (#nationalshutdown) eerskomende Vrydag, hoofsaaklik oor verhoogde brandstofpryse, het Suid-Afrikaners die afgelope paar dae onrustig gelaat. AfriForum het egter Woensdag aan Maroela Media gesê dat ŉ landwye ontwrigting in dié stadium “onwaarskynlik” is. “Volgens die nuutste inligting is daar geen sentrale organisasie met ’n nasionale voetafdruk wat ŉ sogenaamde ‘shutdown’ dryf of organiseer nie. Daar is wel organisasies wat beweer dat hulle so ’n betoging sal ondersteun, indien dit plaasvind. “As gevolg hiervan raak die waarskynlikheid vir landwye georkestreerde protesaksies al hoe kleiner, aangesien niemand leiding neem of verantwoordelikheid aanvaar nie,” het Guido Urlings, bestuurder van ondersteuningsdienste vir AfriForum se gemeenskapsveiligheidsafdeling, gesê. Luidens inligting wat op sosiale media versprei word, word die landwye betogings deur die Suid-Afrikaanse Taxivereniging (Santaco) beplan, en sou die EFF ook deel vorm van die betogings. SOUTH AFRICA NATIONAL SHUT DOWN 10 JUNE 2022 Civil Society Organizations in South Africa are said to go on a National Shutdown Protest. According to the information we received. No child will attend school. No one goes to work. All filling stations will be closed. pic.twitter.com/yJYwQxexWK — NORTH WEST TIMES (@NorthWesTimes) June 2, 2022 Santaco kon nie Woensdag vir kommentaar bereik word nie, maar het in ŉ plasing op hul Facebookblad ontken dat hulle enigsins betrokke is by die organisasie van só ŉ optog, hoewel hulle van mening is dat die regering dringend moet ingryp by die stygende brandstofprys. Urlings sê daar bestaan altyd ŉ moontlikheid dat kleiner groepe mense wel in sekere gebiede betogings onder dié vaandel tot hul eie voordeel kan dryf. “Hierdie betogings is baie moeilik om te voorspel en plaaslike veiligheidstrukture behoort meer akkurate inligting aan hulle gemeenskappe te kan voorsien in die verband.” Hy sê verskeie rolspelers wat met die SAPD saamwerk, het aangedui dat hulle die gerugte ook moniteer en dat die nodige rolspelers se gebeurlikheidsplanne gereed is, sou daar wel betogings plaasvind. “Ons herhaal dat groot betogings selde op ’n Vrydag plaasvind. Dis te naby aan ’n naweek en die deelname is gewoonlik laer.” Grandi Theunissen, VF Plus-raadslid en burgemeesterskomiteelid vir gemeenskapsveiligheid in die Tshwane-metro, het gesê daar is in dié stadium baie min besonderhede oor die sogenaamde betoging beskikbaar. Theunissen sê hy kan wel bevestig dat die metro in samewerking met die SAPD en ander instansies planne gereed het. AfriForum het die volgende wenke gegee indien daar wel enige onrus Vrydag sou plaasvind: